EU:n tietosuoja-asetus lisää työnantajan velvollisuuksia huolehtia työntekijöiden yksityisyydensuojasta, sanoo työoikeuden professori Seppo Koskinen.

Tammikuussa verkkokauppayhtiö Amazon aiheutti valtameren takana kohahduksen.

Yritykselle myönnettiin patentteja seuranta- ja ohjausrannekkeisiin, joiden avulla työntekijöiden liikkeitä voisi seurata hyvinkin tarkasti.

Työnantaja voisi rannekkeiden avulla nähdä, missä varastotyöntekijä liikkuu, mitä tuotteita hän hyllyttää ja mihin. Jos tuote on menossa väärään paikkaan, ranneke kykenee varoittamaan virheestä äänimerkillä tai värinällä.